정조 1년
丁酉二月二十日辰時。上御興政堂。朝講。大臣備局堂上。引見入侍時。領事鄭存謙。知事蔡濟恭。特進官李重祜李徽之。參贊官洪國榮。掌令金致九。侍讀官李在學。檢討官李謙彬。假注書金勉柱。記事官林錫喆徐龍輔。行司直具允鈺。刑曹判書鄭尙淳。戶曹判書洪樂純。工曹判書尹得養。行副司直張志恒。吏曹參判沈履之。漢城左尹金魯鎭。江華留守金鍾秀。左承旨李義翊。事變假注書李運彬。以次進伏訖。上讀前受音。上番在學。進講春秋第三卷。自八年春宋公衛侯。遇于垂。止義不可以强入之也。上讀新受音訖。在學陳文義曰。鄭之祊田。即天子之所賜。祖先之所傳也。而爲取小利。擅自交易。與者受者。均有其罪。而鄭謂天子不復巡狩。故有此相易之擧。周室之紀綱。可見矣。一自下堂之後。諸侯已有無君之心。終至於禮樂征伐。不能自天子出。此由於紀綱一壞。莫可維持而然也。天子無紀綱。則諸侯亂。諸侯無紀綱。則國中亂。故御下之道。專在紀綱之振與不振。伏願於此等處留念焉。上曰。然矣。謙彬曰。鄭之歸祊。貶以無君之心。而貶實歸于王室矣。蓋周之東遷。所依者鄭。而鄭之於周。武莊。入爲卿士。初則不可曰不修臣職。而周之失道滋甚。諸侯怠慢不臣。以至於鄭而乃有無君之心。罪果深矣。而溯其本源。卽是王綱掃地。侯職不修而然矣。貶豈不歸于王室乎。書云萬方有罪。罪在朕躬。言乎旨哉。爲人上者。臨下之際。可不審愼政令。而勤修法度也哉。伏願沈留聖意焉。上曰。所陳好矣。存謙曰。今此胡傳。有曰。入者不順之詞。以祊易許。皆出於人慾。蓋違乎天理。循乎人慾者。卽不順乎理者也。聖人之治天下。如大禹之治水。順水之性。行乎。其所不得不行止乎。其所不得不止。順天理而已。雖以春秋一部言之。正名是春秋之宗旨。而名不正則言不順。至於遏慾存理。勸善懲惡。莫非出於順其天。則春秋一部。一言以弊之曰。順而已矣。且以學問工夫言之。行一善事。順乎天理。則心廣體胖。如或有一亳不順理之事。則自知歉餒。心不安泰。此等境界。自有人所不知。已所獨知者。伏願聖明。爲學爲政之際。體驗其順理與不順理。一以周文順帝之則爲事。切實用工焉。上曰。當體念矣。濟恭曰。祊與許田。皆是先祖所受之地。而敢以與人。故特書於此。聖人之貶意。槪可見矣。推此言之。則天下國家。莫非先祖之攸賜也。試以湯武桀紂觀之。湯武得之。桀紂失之。許田猶不可與人。況天下國家乎。此是人君所當鑑戒處也。伏望留念焉。上曰。所陳。好矣。重祜曰。經筵。玉堂所達。甚好。體念伏望。徽之曰。鄭魯相易其田。以其隣近之利也。唯利之是倣。故不知先祖所受之田。義不當與人也。義利之判。只在於毫釐之差。而終至於千里之繆也。爲人君者。可不愼哉。此等處伏望鑑戒焉。國榮曰。諸臣皆已陳達。別無更達者矣。講畢。存謙。進前問候曰。聖體。若何。上曰。一樣矣。存謙曰。王大妃殿氣候。若何。上曰。姑無損節矣。存謙曰。惠慶宮氣候。亦若何。上曰。安寧矣。上曰。左相。病未入來云。所患。何如。存謙曰。聞添寒感。若數日調攝。則自可瘳矣。存謙曰。此忠淸監司徐有隣狀啓也。備陳昨年綿農被災最酷之狀。仍以爲本道作木邑田。大同當年條。竝以純錢捧納事。請令廟堂。稟旨。分付矣。昨年湖西綿農。最爲失稔。道臣之爲民狀請如此。而田稅木則係是惟正之供。有難許施。而至於大同木之以錢代納。亦有本道前例。依狀請使之擧行。何如。上曰。依爲之。出擧條樂純曰。向者左相。亦以茂朱田稅木。代捧事。陳達許施。而田稅。雖與大同有異。若一循民弊。有所變改。則大關後弊。此甚可悶矣。上曰。然矣。而旣許湖南。則亦難異同矣。樂純曰。目今財力罄竭。前頭經費。無措手沒策。自臣曹。請得關西穀。已有前例。小米限二萬石移劃。預爲發賣然後。可以推移補用。下詢大臣處之。何如。上曰。大臣之意。何如。存謙曰。此甚難處矣。戶判想有所商量。仰稟。目下事勢。誠如其言。而關西小米。自前已多取用者。此亦不可不念也。姑待僚相之病間入來。更議處之。好矣。上曰。商議更稟。可也。上曰。罪人宗諤。旣已物故。則別無可問者。諸囚將欲一竝放送。大臣之意。何如。存謙曰。旣無宗諤。則他囚果無更問者。而罪人中。崔哥則似不可白放矣。上曰。判義禁之意。何如。濟恭曰。今則別無可問者矣。上曰。捕廳逮囚者幾人乎。志恒曰。十三人矣。上曰。出去。單抄。待下敎入之。可也。上命書傳敎曰。今則別無可問之端。罪人李大運李光軫李致五。竝放送。存謙曰。臣每欲一番仰稟而未及矣。蓋殺獄之法。甚重且大。不可以已瘞而不爲檢驗。使殺人者。因此倖免也。此後則一從無冤錄施行。何如。上曰。判義禁之意。何如。濟恭曰。先朝有已埋者勿檢之敎。此實出於惻怛之聖意。而殺獄體重。似不可以已瘞置之矣。上曰。已瘞勿檢。則亦或有兩隻私和之弊矣。濟恭曰。果有此弊矣。殺人者潛自私和。掩土之後。不得檢驗。則難以成獄矣。上曰。先朝此敎。亦出於惻怛之意。行之已久。則今難更張。而若又勿檢。則亦非無冤錄定制之意。何以則好耶。存謙曰。下詢于諸臣。處之。好矣。上曰。諸臣。各陳所見。可也。允鈺曰。先朝受敎之意。固不勝欽仰。而死生亦大矣。若瘞者勿檢。則後弊其將無窮矣。臣曾按西藩時。習知其弊矣。重祜曰。自有勿檢之法。京外殺獄。多有弊端。宜有一番變通之道矣。徽之曰。殺獄之法。所係甚重。而或有朝殺人而暮掩土。不得成獄者。其果成說乎。尙淳曰。勿檢之法出後。多有因此倖免。殺人者。不得償命。其在重殺獄之道。不可不變通矣。臣方待罪法官。故敢此仰達矣。樂純曰。無冤錄。乃是不易之常規。依此施行。好矣。履之曰。殺獄與他有異。必待檢驗而後決之。則似不可以已瘞置之矣。魯鎭鍾秀曰。臣與諸臣所達。無異矣。上曰。此非一時之所可更張者。後日次對。待左相入來。當更詢處之矣。上曰。昨年大科。館試除之。一二所只取六十人乎。尙淳曰。臣於其時。待罪禮判。館試。果除之矣。上曰。昨年旣除館試。則便是已行之規。今番。亦依此除之無妨矣。徽之曰。初試。若除館試。則會試數。亦減之。好矣。上曰。初會試。不必竝論矣。濟恭曰。會試數。旣有定制。不可加減。而初試。只取六十人。似太少矣。上曰。以館試爲名。則此是圓點科也。不參圓點而合設於增廣者。名甚不正矣。濟恭曰。此則然矣。上曰。諸臣之意。何如。樂純曰。會試。旣難減數。則只減初試。亦無益矣。尙淳曰。今則雖欲變通。擧子。旣已入場則似不可臨時減數矣。得養曰。今若臨場減數。則擧子輩。想應抑鬱。且無利害於科規之仍革矣。鍾秀曰。臣別無所見。與諸臣之意。同矣。履之曰。聖敎。特以館試之有名無實。故乃欲除減也。旣減五十人。則會試數。亦似變通。而此則猝難更張矣。上曰。刑判之言。好矣。雖欲變通。今已設場。似無及矣。存謙曰。然矣。上曰。科場稍嚴。今番則可得實才乎。濟恭曰。盡得實才。何可必乎。徽之曰。近來科弊。專在借述而借述之習。亦難設法禁戢。今此入侍諸臣。皆有子弟。居家各自嚴飭。禁其同接。督其課功。則似有實效矣。濟恭曰。禮判所達。果好矣。樂純曰。科規。有別般變通然後。可責其實效。臣意。則取人莫如貢擧法矣。上曰。卿言。是矣。上曰。趙㻐昨日疏。卿等見之乎。疏中所引。極爲怪駭。而至於五旬考試等語。尤不成說矣。予當旬以趙㻐。謂可用之人矣。觀此擧措。其慢侮朝廷。極矣。上曰。趙㻐疏入之。運彬。承命持入。上命義翊讀奏訖。上曰。以其父之致憾於考官。引義試役。其亦成說乎。可謂忘發矣。存謙曰。頭辭所引。果不成說矣。上命玉堂先退。徽之曰。取考謄錄。則丁丑年孝昭殿練祭時。素膳。以常時國忌例擧行矣。今番亦依丁丑年例擧行乎。敢此仰稟。上曰。依爲之。出擧條徽之曰。前後國恤練祭謄錄及五禮儀補編中。練主奉詣魂殿。虞主奉詣宗廟時。以盛於腰轝載錄。故節目依此啓下。而今聞奉常寺擧行謄錄。則皆以神輦神輿爲之云。腰轝雖是五禮所載。以此奉詣。有所未安。當以神輦神輿擧行。原節目中改付標。何如。上曰。以神轝擧行。可也。徽之曰。登俊科一榜圖像。藏於臣曹矣。其中趾海象厚養厚等。不可仍置圖帖中。割去燒火。好矣。上曰。割去。可也。徽之曰。昨年因傳敎。各邑寺刹之稱。以各宮房願堂處。捧成冊。已經御覽。而各道成冊中。有見漏者。査實以稟事。前堂。親承筵敎矣。今已査實。修正單子矣。上曰。此不可率爾處分者。後日次對。單子持入。更稟。可也。義翊曰。陵幸時駕前擊錚。捉囚該部矣。何以爲之乎。上曰。判義禁。査實處置。而向來東部滯囚者。則放送。可也。上曰。禁錚之法。自先朝特禁於闕內。而其後竝禁於郊外。至於捉囚施刑。此亦怪矣。仍命書傳敎曰。御闕則撀錚於差備。動駕則擊錚於衛外。古制也。先朝申聞鼓復設後。命禁擊錚之制。聖意祗在勿以錚以鼓也。而今則竝與動駕時。亦禁擊錚之故。初無下該曹之擧。以金吾長之奏推之。可知其有司之昧於擧行。從今以後。擊錚者。闕內則旣有鼓矣。錚非可論。而衛外則依古例移付刑曹。推問啓聞事。分付。又命書傳敎曰。今番勅行。凡諸措備之事。無或以頻數而怠忽。沿路勅使所騎驛馬。另加擇定。止宿處勞問等事。竝令遠接使。一如頃者之敎爲之。勅使動靜。亦爲詳悉探啓事。卽爲下諭。上曰。臺臣進前。致九進伏曰。請梁山郡定配罪人錫達。依律處斷。措辭見上上曰。不允。致九曰。請河東府定配罪人李克生。依律處斷。措辭見上上曰。不允。致九曰。請大靜縣爲奴罪人金壽賢。依律處斷。措辭見上上曰。不允。致九曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。致九曰。請放逐罪人安大濟。更令王府。拿鞫得情。措辭見上上曰。不允。致九曰。請昌城府定配罪人趙𡷗。更令王府。拿鞫得情。措辭見上上曰。不允。致九曰。請海南縣竄配罪人金載順。亟令王府。拿鞫嚴問。措辭見上上曰。不允。致九曰。請韓後翼亟令王府。拿鞫嚴問。措辭見上上曰。不允。致九曰。請黑山島荐棘罪人述海。拿鞫嚴問得情。措辭見上上曰。不允。致九曰。請削黜罪人李澤遂會遂。竝施屏裔之典。措辭見上上曰。不允。致九曰。請削黜罪人金漢耆。亟施竄配之典。措辭見上上曰。不允。致九曰。請洪龍漢遠地定配。措辭見上上曰。不允。致九曰。請罷乙未五月庭試榜。措辭見上上曰。不允。以上竝出擧條上命退。諸臣退出。